Anunț major pentru cei mai săraci dintre români. Ministerul Muncii a anunțat ce se va întâmpla cu salariul minim. Țara noastră trebuie să se alinieze în baza proiectului european, ce vizează leafa minimă lunară.
Secretarul de stat Cristian Vasilcoiu a făcut dezvăluiri pe marginea acestui subiect, pe Facebook:
„Formula care va fi stabilită va ţine cont, printre altele, de nivelul câştigului salarial mediu brut şi productivitatea muncii. În plus, textul proiectului prevede că nu vor exista diminuări salariale, stimulează încheierea de contracte colective de muncă şi consolidează rolul pe care îl are dialogul cu partenerii sociali în stabilirea salariului minim.
Directiva 2041/2022 urmează să fie transpusă în România în acest an. Actul legislativ al Uniunii Europene stabileşte că fiecare stat va avea nivelul venitului minim în funcţie de condiţiile sociale, financiare şi de evoluţia indicatorilor economici”, a transmis Cristian Vasilcoiu.
Luni, 21 mai, Ministerul Muncii a organizat consultări cu partenerii sociali la sediul Direcției pentru Dialog Social pentru a discuta modalitatea de stabilire a salariului minim brut pe țară garantat în plată și transpunerea directivei europene în legislația națională. Aceste discuții au avut ca obiectiv armonizarea aspectelor tehnice ale actului normativ european cu legislația română, asigurând astfel claritate, predictibilitate și coerență.
Săptămâna trecută, premierul Marcel Ciolacu a vorbit despre posibilitatea reducerii impozitării pentru cei mai săraci dintre români.
„După şedinţa de guvern, voi extinde cu toţi miniştrii şi cu autorităţile care au în implementare proiecte prin PNRR, cât şi de îndeplinit jaloane, urmând ca săptămâna viitoare să avem o şedinţă cu partenerii sociali, atât cu patronatele cât şi cu sindicatele, unde avem mai multe lucruri de stabilit, inclusiv de discutat posibilităţile de reducere a impozitării celor cu veniturile cele mai mici, cei plătiţi cu salariul minim pe economie”, a spus premierul într-o conferinţă de presă la Constanţa.